b'\n_START_ARTICLE_\nDeltasypressit\n_START_SECTION_\nKuvaus\n_START_PARAGRAPH_\nDeltasypressit ovat kausivihantia tai puoliainavihantia puita. Oksanhaaroja on kahdentyyppisi\xc3\xa4, pysyvi\xc3\xa4 pitk\xc3\xa4haaroja ja yksivuotisia lyhythaaroja eli lyhytversoja. Pysyv\xc3\xa4t haarat ovat ilmaraollisia ja vihreit\xc3\xa4 muutaman ensimm\xc3\xa4isen vuoden. Niiss\xc3\xa4 kasvavien lehtien johteiset lehtikannat j\xc3\xa4\xc3\xa4v\xc3\xa4t kiinni haaroihin lehtien pudotessa. Lyhytversot taas putoavat kokonaisina lehtineen._NEWLINE_Lehdet ovat ruodittomia ja kierteisesti asettuneita. Suurempien pysyvien oksanhaarojen ja k\xc3\xa4pyj\xc3\xa4 kantavien haarojen lehdet ovat suomumaisia. Nuorten puiden lyhytversojen lehdet ovat neulasmaisia ja asettuneet kierteisesti, mutta k\xc3\xa4\xc3\xa4ntyneet sivuille kaksirivisesti. Vanhempien puiden lyhytversojen lehdet ovat neulasmaisia, poikkileikkaukseltaan nelikulmaisia ja asettuneet kolmeen riviin._NEWLINE_Deltasypressit ovat yksikotisia. K\xc3\xa4vyt kehittyv\xc3\xa4t versojen k\xc3\xa4rkiin. Hedek\xc3\xa4vyt koostuvat 15\xe2\x80\x9320 kierteisesti asettuneesta hedelehdest\xc3\xa4. Siemeni\xc3\xa4 tuottavat k\xc3\xa4vyt ovat p\xc3\xa4\xc3\xa4ryn\xc3\xa4n- tai munanmuotoisia. K\xc3\xa4pyjen emi- ja peitinsuomut ovat kiinnikasvaneet. Kierteisesti asettuneita k\xc3\xa4pysuomuja on 20\xe2\x80\x9322. Tyve\xc3\xa4 l\xc3\xa4hinn\xc3\xa4 sijaitsevat suomut ovat siemenett\xc3\xb6mi\xc3\xa4. Muissa k\xc3\xa4pysuomuissa on kaksi siement\xc3\xa4. Pienet siemenet ovat yksisiipisi\xc3\xa4.\n_START_SECTION_\nKehityshistoria\n_START_PARAGRAPH_\nAikaisimmat tunnetut deltasypresseiksi tunnistettavat fossiiliset puut ovat Pohjois-Kanadasta ja Gr\xc3\xb6nlannista varhaiselta liitukaudelta, jolloin suku oli levinnyt jo laajalle. My\xc3\xb6h\xc3\xa4isliitukaudelta tunnetaan deltasypressej\xc3\xa4 my\xc3\xb6s Aasiasta nykyisen Kiinan ja Ven\xc3\xa4j\xc3\xa4n alueilta. paleoseenikaudella deltasypressit olivat t\xc3\xa4rke\xc3\xa4 osa pohjoisen pallonpuoliskon pohjoisosien kes\xc3\xa4vihantien metsien kasvillisuutta. Paleoseeni- ja eoseenikausien aikana deltasypressej\xc3\xa4 kasvoi laajalla alueella Euraasiassa ja Pohjois-Amerikassa monenlaisissa elinymp\xc3\xa4rist\xc3\xb6iss\xc3\xa4. Niit\xc3\xa4 esiintyi my\xc3\xb6s hyvin pohjoisessa arktisilla alueilla, joiden ilmasto on nyky\xc3\xa4\xc3\xa4n liian kylm\xc3\xa4 puuvartisille kasveille._NEWLINE_Deltasypressien uskotaan aina olleen l\xc3\xa4hinn\xc3\xa4 l\xc3\xa4mpimien kosteikkometsien ja soiden puita. Ilmaston maailmanlaajuisen kylmenemisen ja kuivumisen eoseenikauden j\xc3\xa4lkeen uskotaan suurelta osin aiheuttaneen deltasypressien harvinaistumisen ja nykyisen reliktisen levinneisyyden. Suku on s\xc3\xa4ilynyt ulkoisesti hyvin muuttumattomana paleoseenikaudelta asti, eik\xc3\xa4 ole koskaan ollut kovin monimuotoinen.'